Mun kafa kungiyarmu ce don ceto matasan yankinmu – Shugaban ku
By Abubakar Haruna | Publish Date: Jul 6 2018 2:00AM
A tsakiya Shugaban Qungiyar UYAA, Umar Rabi’u Muhammad sai Sakatare, Kabiru Auwalu, sai Kakakin Qungiyar, Rabi’u Abdullahi Rabi’u.
Shugaban kungiyar Jakadun Matasa ta karamar Hukumar Ungoggo da ke Jihar Kano, (Ungoggo Youth Actibe Ambassadors - UYAA), Umar Rabi’u Muhammad ya ce sun kafa kungiyar ce don magance matsalolin da matasan yankin ke fuskanta.
Umar Rabi’u wanda dalibi ne a sashen Kimiyya da Fasaha na Jami’ar Ahmadu Bello da ke Zariya ya bayyana haka ne yayin da yake tattaunawa da Aminiya a Kano, a karshen makon jiya.
“Dalilan da suka sa muka kafa wannan kungiya suna da yawa amma babban dalilin shi ne don mu magance kalubalen da matasan yankinmu suke fuskanta. Idan ka duba za ka ga an yi watsi da halin da matasa suke ciki na rashin aikin yi da shaye-shaye da gurbacewar tarbiya,” inji shi.
Shugaban wanda ake yi wa lakabi da Umar Filosafa ya nuna takaicinsa kan yadda tarbiyya da rayuwar matasan yankin ke kara tabarbarewa.
Ya ce duk da kungiyar jaririya ce ta samu nasarori masu yawa da suka hada da karbuwar kungiyar a yankin na goyon bayan shugabanni da al’ummar karamar Hukumar Ungoggo.
Ya bayyana rashin kudin shiga a matsayin babban kalubalen da kungiyar take fuskanta Ya ce kungiyar tana samun kudi ta hanyar kudin kungiya da mambobinta ke biya duk wata
Da yake karin bayani, Sakataren kungiyar, Kabiru Auwalu ya ce kungiyar na son cimma buri mai yawa.
Auwalu wanda dalibi ne a Jami’ar Maitama Sule da ke Kano ya ce suna son kawar da shaye-shayen da matasa suke yi a yankin.
A jawabinsa, Kakakin kungiyar, Rabi’u Abdullahi Rabi’u ya ce kungiyar ta shirya bita kan wayar da kan jama’a kan illolin shaye-shaye.
Rabi’u wanda dalibi ne a Sashen kididdiga a Kwalejin Kimiyya da kere-kere ta Jihar Kano ya ce sun shirya bitar ce saboda yadda matasan yankin suka mayar da shaye-shaye tamkar sana’a.
Ya ce rashin ilimi da rashin aikin yi su ne ummul-haba’isin da suke sanya matasan yankin ke yin shaye-shaye.
Rabi’u ya ce da dama daga cikin matasan sun yi alkawarin za su daina shaye-shayen sakamakon illar shan miyagun kwayoyi da suka ji a taron bitar da kungiyar ta shirya.